Uporaba mehanizma obrnjene davčne obveznosti za storitve vgradnje notranje opreme 

Pojasnilo DURS, št. 4230-118/2010-2, 10. 3. 2010 

Davčni zavezanec sprašuje, ali obrnjena davčna obveznost v skladu s 76.a členom Zakona o davku na dodano vrednost velja tudi v primeru vgrajevanja notranje opreme, kot je npr. oprema za kuhinje, spalnice, poslovne prostore, zdravstvene domove ipd., ko se le-ta samo sestavi, zmontira, obesi oziroma pritrdi in ne gre za stavbno pohištvo, ki postane sestavni del stavbe in je vzidano v stavbo. 

V nadaljevanju odgovarjamo:

Za storitve vgradnje notranje opreme, in pri tem ne gre za notranjo opremo, ki postane sestavni del stavbe (vzidano v stavbo), se mehanizem obrnjene davčne obveznosti v skladu s 76.a členom ZDDV-1 ne uporabi.

Na podlagi a) točke prvega odstavka 76.a člena Zakona o davku na dodano vrednost – ZDDV-1 (Uradni list RS, št. 10/10 – UPB2) mora DDV plačati davčni zavezanec, identificiran za namene DDV v Sloveniji, kateremu se opravijo gradbena dela, vključno s popravili, čiščenjem, vzdrževanjem, rekonstrukcijo in rušenjem v zvezi z nepremičninami. 

Pravilnik o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08 in 105/09) v 127.b členu določa, da se med gradbena dela, vključno s popravili, čiščenjem, vzdrževanjem, rekonstrukcijo in rušenjem v zvezi z nepremičninami iz a) točke prvega odstavka 76.a člena ZDDV-1 uvrščajo storitve pod šifro F/GRADBENIŠTVO standardne klasifikacije dejavnosti.

Od Statističnega urada Republike Slovenije (SURS), ki je pristojen za razlago standardne klasifikacije dejavnosti (SKD)* 2008, smo prejeli pojasnilo, da montaža pohištva oziroma opreme spada v gradbeništvo samo v primeru, ko je dejansko del gradbenih del oziroma gre za vgradnjo v smislu gradbenih elementov (npr. zidnih omar, elementov, ki so vzidani in so sestavni del stavb). Sestavljanje samostoječih kuhinj (tudi, če je treba kaj privijačiti – praktično je skoraj vedno treba kaj privijačiti) in druge samostoječe opreme, s katero se naknadno opremijo bivalni ali drugi prostori (npr. lokali, telovadnice, trgovine idr.) ne spada v gradbeništvo, četudi so elementi oziroma oprema narejeni po meri.

Montaža samostoječega pohištva, sestavljivih programov ipd. se obravnava na sledeč način: 
•	če jo izvede proizvajalec, se šteje v proizvodnjo pohištva 
•	če je samostojna storitev, se uvršča v postavko 95.240.
Iz navedenega izhaja, da za storitve vgradnje notranje opreme, in pri tem ne gre za stavbno pohištvo, ki postane sestavni del stavbe (vzidano v stavbo), se mehanizem obrnjene davčne obveznosti v skladu s 76.a členom ZDDV-1 ne uporabi.